Eron hetkellä Uusi Vuosi antaa Pentille oivan ohjeen
Pentille nyt Uusi Vuosi
 virkkaa: »Näyttänyt mä sulle
 olen kaikki vuoden vaiheet
 enkä etemmäksi tulle.

 Selässä sun onnenhirves
 meill’ on ollut hauska retki,
 lujasti kun kiinni pitää
 jaksoit siitä joka hetki.

 Vastakin siis vakavasti
 siitä kiinni pitää muista,
 ja jos olet sille hyvä
 ei se sua maahan suista.

 Hyviä vain selässänsä
 tämä hirvi hieno kantaa,
 hyvyys myöskin ainoastaan
 onnen oikean voi antaa.»

 Pentti tuosta hyvästellen
 kääntyi uutta vuotta kohti,
 kiitti, sitten hirvi Pentin
 suoraan vuotehesen johti.

 Ja kun aamun auettua
 Pentti heräs silmin sirkein,
 heti keksi onnenhirven,
 nousi voimin nuorin, virkein.

 Muisti kaiken, mitä tiellä
 kuvasteli korpi syvä,
 muisti Pentti oivan ohjeen,
 päätti aina olla hyvä.